# Deseñando a nosa revista

# Unha revista dixital?

Agora que xa dominas todos os tipos de textos (narrativos, descritivos, expositivos, argumentativos e instrutivos) chega o momento máis divertido: deseñar a revista dixital da túa aula.

Nesta parte do proxecto vaste converter nun verdadeiro editor ou nunha verdadeira editora.

Para facelo, imos usar dúas ferramentas moi útiles e sinxelas que xa coñeces: LibreOffice Writer e LibreOffice Draw. Grazas a estes programas poderás colocar os teus textos, cambiar as letras, engadir debuxos, poñer imaxes, títulos con cores e mesmo incluír ligazóns ou códigos QR se queres que as persoas poidan acceder a vídeos ou páxinas web dende a revista.

## Lectura facilitada

Agora que sabes todos os tipos de textos, chega a parte divertida: deseñar a revista dixital da túa aula.

Vas ser un editor ou editora e empregarás dous programas sinxelos que xa coñeces: LibreOffice Writer e LibreOffice Draw.

Con eles, porás os teus textos, engadirás imaxes, debuxos e títulos con cores.

## Audio

audio/mpeg

# Pero primeiro... Que é unha revista dixital?

Unha revista dixital é unha publicación, como unha revista normal, pero que se le e se comparte en pantallas de ordenador, tableta ou móbil.

Ademais de textos e fotos, pode ter sons, vídeos e ligazóns que fan que sexa interactiva e máis divertida. A túa revista dixital contará todo o que ocorre na escola, terá historias, reportaxes, opinións e incluso receitas ou entrevistas.

## Lectura facilitada

A revista dixital é unha publicación que se le nun ordenador, tableta ou móbil.

Ten textos, fotos, vídeos e sons.

Contará cousas da escola, historias, reportaxes, opinións, receitas e entrevistas.

## Audio

audio/mpeg

# Creando o contido da revista

Toca crear unha revista dixital na que cada un e cada unha será responsable dunha sección diferente. O obxectivo deste proxecto é practicar os diferentes tipos de textos traballados, mentres se traballa en equipo e se empregan ferramentas dixitais para presentar o traballo.

Cada sección da revista terá un tipo de texto diferente e a revista final será publicada en formato dixital para que se poida compartir co resto da clase ou incluso coa comunidade escolar.

## Sección de narración: “Contando unha historia” (texto narrativo)

A primeira sección da revista será unha historia. Podes escribir un texto narrativo creativo, onde uses a imaxinación para inventar unha historia que enganche as persoas lectoras. Pode ser de aventuras, de medo, de fantasía ou baseada nun feito.

Que facer se me toca esta sección?

1. Escolle a idea central da historia. Pode ser sobre un compañeiro ou compañeira que viaxa a un mundo fantástico ou sobre un día de aventuras na escola.

2. Estrutura a historia en tres partes:

- Introdución: presenta os personaxes e o lugar onde ocorre a historia.

- Desenvolvemento: expón o que acontece. Aquí deben suceder cousas interesantes para que o lector ou lectora queira seguir lendo.

- Conclusión: resolución do conflito ou final da historia.

3. Usa verbos no pasado para contar o que aconteceu.

4. Engade imaxes ou debuxos que acompañen a historia e a fagan máis visual.

## Sección de descricións: “Descríbeme” (texto descritivo)

Na seguinte sección, toca crear un texto descritivo sobre algo ou alguén que che guste ou que che interese. Pode ser a túa mascota, un mestre ou mestra, un compañeiro ou compañeira, ou un lugar favorito da escola.

Que facer se me toca esta sección?

1. Escoller un obxecto, lugar ou persoa para describir. Pode ser a biblioteca da escola, a túa casa ou un dos teus amigos ou amigas.

2. Observa ben e toma nota de detalles sobre o que estás describindo: cor, tamaño, forma, cheiro, texturas, sensacións.

3. Organiza o texto de forma que o lector ou lectora poida ver con claridade o que estás describindo.

4. Engade imaxes ou debuxos que fagan que a descrición sexa aínda máis rica.

## Sección de noticias: “O que pasa na escola” (texto expositivo)

Nesta sección, hai que escribir sobre un acontecemento recente na escola ou sobre algo que está pasando na aula. O obxectivo é contar os feitos de maneira clara e sinxela.

Que facer se me toca esta sección?

1. Escolle un tema actual na escola (por exemplo, unha nova actividade, un evento ou un proxecto que esteades facendo).

2. Expón a información: Quen, que, cando, onde e por que? Asegúrate de que o texto sexa claro e organizado.

3. Usa un estilo formal e claro para que as persoas que lean a revista poidan entender facilmente a información.

4. Engade algunhas imaxes ou gráficos para que a sección sexa máis atractiva.

## Sección de opinión: “A nosa voz” (texto argumentativo)

Nesta sección, podes expresar as túas opinións sobre un tema importante. Para iso, debes argumentar ben a túa postura, explicando por que pensas o que pensas.

Que facer se me toca esta sección?

1. Escolle un tema sobre o que ti e os teus compañeiros e compañeiras teñades unha opinión clara. Pode ser algo como “Deberían os mestres usar máis xogos en clase?” ou “É mellor traballar en grupo ou de maneira individual?”

2. Expón a túa idea principal. Expón a túa opinión de forma clara ao principio do texto.

3. Achega razóns que apoien a túa postura. Inclúe 2 ou 3 razóns que expliquen por que pensas así.

4. Remata cunha conclusión que resuma a túa idea ou propoña unha solución ao problema.

5. Decora a sección con gráficos, fotos ou iconas que axuden a que a opinión sexa máis visual.

## Sección de receitas: “Cociña en clase” (texto instrutivo)

Na última sección, toca compartir unha receita. Pode ser unha receita de cociña, un truco para organizar os materiais de clase ou unha actividade divertida para facer coas familias.

Que facer se me toca esta sección?

1. Escolle unha receita ou instrución. Pode ser algo simple, como unha receita de galletas ou un truco para facer algo manual.

2. Escribe os ingredientes ou materiais que precisas.

3. Describe os pasos a seguir de maneira clara e sinxela.

4. Revisa ben a ortografía e asegúrate de que as instrucións sexan fáciles de seguir.

5. Engade imaxes ou diagramas que acompañen os pasos e fagan que sexa máis visual e fácil de comprender.

## Lectura facilitada

Hai que crear unha revista dixital.

Cada un e cada unha fará unha sección diferente.

Sección de narración:

Escribe unha historia creativa.

Divídea en tres partes: introdución, desenvolvemento e conclusión.

Engade imaxes.

Sección de descrición:

Describe algo que che guste, como unha mascota ou un lugar.

Observa ben os detalles.

Engade imaxes.

Sección de noticias:

Escribe sobre un acontecemento recente na escola.

Expón os feitos de forma clara e engade imaxes ou gráficos.

Sección de opinión:

Expón a túa opinión sobre un tema.

Dá motivos que apoien a túa opinión.

Engade imaxes.

Sección de receitas:

Comparte unha receita ou instrución.

Escribe os ingredientes.

Escribe os pasos.

Engade imaxes.

## Audio

audio/mpeg

# Conclusión

Ao final deste proxecto terás creada unha revista dixital que incluirá todo o aprendido sobre os diferentes tipos de textos. Non só practicarás a escritura, senón tamén aprenderás a usar ferramentas dixitais para deseñar e presentar o traballo de forma creativa.

Este proxecto é unha grande oportunidade para traballar en equipo, mellorar as habilidades de escritura e compartir o coñecemento co resto do alumnado.

Agora é o momento de poñerlle nome á revista, escoller unha portada creativa e comezar a traballar para facer da revista un éxito!

## Lectura facilitada

Ao final deste proxecto, crearás unha revista dixital usando o aprendido sobre os diferentes textos.

Practicarás a escritura e aprenderás a usar ferramentas dixitais.

Traballarás en equipo!

Ponlle un nome á revista.

Escolle unha portada creativa.

Comeza a traballar!

## Audio

audio/mpeg

# Pero... Como fago unha revista dixital?

Non te preocupes por iso, na páxina 4. Chega a hora de escribir atoparás toda a información que precisas para elaborar unha revista dixital.

Páxina 40 de 49

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)