# O noso xornal dixital

# Creando un xornal de aula en formato dixital!

Agora que xa coñeces as diferentes tipoloxías textuais, é o momento de poñelas en práctica dun xeito moderno, creativo e divertido. Farás algo especial que te converterá, xunto cos teus compañeiros e compañeiras, en auténticos e auténticas xornalistas!

Neste proxecto vas crear, canda os teus compañeiros e compañeiras un xornal dixital, no que recollerás cousas interesantes que pasan na clase, na escola, na vosa vila ou cidade e mesmo na vosa vida diaria. Poderás facer entrevistas, redactar novas, escribir opinións ou mesmo inventar pequenas historias de ficción. Tamén haberá espazo para a imaxinación, para contar contos, crear cómics ou facer recomendacións de libros, películas ou xogos.

O mellor de todo é que... será en formato dixital! Isto permitirache engadir imaxes, vídeos, gravacións de voz e moitas cousas máis!

Será unha forma de aprender e practicar todo o que sabes sobre os diferentes tipos de textos, ao tempo que te divirtes creando algo único.

Prepárate para converter cada noticia nunha grande aventura que viaxará a través da rede!

## Lectura facilitada

Agora que sabes os tipos de textos, vas crear un xornal dixital cos teus compañeiros e compañeiras.

Escribirás sobre cousas interesantes da clase, a escola, a túa vila ou a túa vida.

Poderás facer entrevistas, escribir noticias ou inventar historias.

O mellor é que será dixital, polo que poderás poñer imaxes, vídeos e máis.

Divírtete aprendendo e creando o teu xornal!

## Audio

audio/mpeg

# Sección do noso xornal dixital

Un xornal dixital debe ter contidos variados para que poida interesar a todo tipo de lectores: compañeiros e compañeiras, mestres e mestras, familias… E temos toda a seguridade de que o da túa aula será o máis orixinal e divertido que se fixo nunca na escola!

Iso si, para que quede ben organizado e completo, é fundamental decidir con claridade que seccións vai ter o xornal. Cada unha delas cumprirá unha función distinta: informar, entreter, recomendar ou contar cousas curiosas.

Así conseguirás crear un espazo dixital atractivo e cheo de contidos interesantes para quen o lea!

## Sección de deportes (texto expositivo)

Nesta parte do xornal imos recoller todas as novidades deportivas da escola. Poderás contar o que pasou nos partidos de fútbol ou baloncesto do recreo, as competicións que se fixeron no patio ou no ximnasio, as carreiras, os xogos tradicionais e calquera actividade relacionada co deporte.

Que facer se me toca esta sección?

1. Escolle unha ou dúas actividades deportivas que che parecesen máis divertidas ou importantes. Pode ser un partido de fútbol no recreo, un torneo de balón prisioneiro ou unha competición de carreiras de sacos.

2. Redacta un pequeno texto en LibreOffice Writer no que expliques con detalle o que pasou, quen participou, como foi o desenvolvemento do xogo ou actividade e quen gañou ou como rematou.

3. Podes engadir imaxes ou facer unha táboa cos resultados usando LibreOffice Draw, para que quede máis atractivo de ver.

## Sección de receitas (Texto instrutivo)

Neste espazo poderás converterte en cociñeiro ou cociñeira e compartir unha receita especial para o resto da clase. Pode ser unha sobremesa doce, unha merenda saborosa ou unha receita típica que coñezas da túa familia.

Que facer se me toca esta sección?

1. Pensa e escolle unha receita que che guste moito, que sexa fácil de facer e que poida interesarlle aos compañeiros e compañeiras.

2. Pon un título creativo á receita, que sexa rechamante, como “Tortiñas máxicas” ou “Batido de cores”.

3. Escribe a lista de ingredientes que se van necesitar.

4. Explica con claridade os pasos que hai que seguir, para que calquera poida facer a receita sen dificultade.

5. Redáctao en LibreOffice Writer, coidando a presentación, a ortografía e organizando ben a información.

## Contando historias (Texto narrativo)

É momento de deixar voar a túa imaxinación! Nesta sección poderás escribir unha historia inventada ou baseada nun feito. Pode ser unha aventura fantástica, unha historia misteriosa, un conto divertido ou algo que che pasou e que queiras contar.

Que facer se me toca esta sección?

1. Pensa nunha idea para a túa historia. Que queres contar? Unha viaxe no tempo? Un misterio na escola? Unha carreira de bicicletas?

2. Escribe o texto en LibreOffice Writer, seguindo esta estrutura:

- Introdución: presenta os personaxes e onde sucede a historia.

- Desenvolvemento: conta o que sucede, os problemas ou aventuras.

- Final: resolve a historia e remátaa cunha boa frase.

3. Usa verbos no pasado e emprega descricións que axuden a imaxinar como eran os lugares, as persoas ou os momentos da historia.

4. Ilustra a historia cun debuxo feito por ti ou polos teus compañeiros e compañeiras en LibreOffice Draw.

## Describindo, describindo (texto descritivo)

Nesta sección toca poñer a vista nos detalles e describir algo especial. Pode ser un lugar bonito da escola, unha persoa que coñezas ben ou un obxecto curioso da aula.

Que facer se me toca esta sección?

1. Escolle o que queres describir: pode ser un recuncho da aula onde xogades, unha planta que hai no patio, unha mascota da clase ou mesmo un profesor ou profesora.

2. Observa con atención todos os detalles: como é, que cores ten, que tamaño, que fai ou para que serve.

3. Anota esas características nun borrador para que non se che esquezan.

4. Escribe o texto en LibreOffice Writer e organízao de xeito que se poida imaxinar perfectamente o que describes, como se o estivesen vendo.

## Sección de opinión (texto argumentativo)

Este apartado é perfecto para que poidas opinar sobre algún tema que che interese ou che preocupe, e explicar por que pensas así. É importante aprender a expresar as ideas e a defendelas con argumentos.

Que facer se me toca esta sección?

1. Escolle un tema sobre o que teñas unha opinión clara. Pode ser sobre as tarefas para a casa, a importancia de reciclar, os recreos máis longos ou os videoxogos.

2. Escribe o teu punto de vista en LibreOffice Writer, dicindo que pensas sobre ese tema.

3. Engade 2 ou 3 razóns ou argumentos que expliquen por que opinas así.

4. Remata cunha conclusión ou unha proposta que sirva para pechar o texto, deixando clara a túa idea final.

## Lectura facilitada

Sección de deportes

Fala de actividades deportivas na escola.

Que facer?

Escoller unha actividade.

Explicar o que aconteceu e quen gañou.

Engadir imaxes ou resultados.

Sección de receitas

Comparte unha receita que che guste moito.

Que facer?

Escoller unha receita fácil.

Poñer un título creativo.

Explicar ben os ingredientes e pasos.

Contando historias

Escribe unha historia inventada ou algo que che pasou.

Que facer?

Pensar nunha idea para a historia.

Escribir introdución, desenvolvemento e final.

Describir lugares e persoas.

Describindo, describindo

Descríbese algo especial: un lugar, persoa ou obxecto.

Que facer?

Escoller o que vas describir.

Observar ben os detalles e escribir.

Sección de opinión

Expón a túa opinión sobre un tema.

Que facer?

Escoller un tema.

Explicar por que pensas así.

Rematar cunha conclusión.

Cada sección fará o xornal interesante para todos e todas!

## Audio

audio/mpeg

# Pero... Como fago un xornal dixital?

Non te preocupes por iso, na páxina 4. Chega a hora de escribir atoparás toda a información que precisas para elaborar un xornal dixital.

# Deseño final do xornal dixital

Cando xa teñas, canda o teu grupo, todas as seccións rematadas (as noticias deportivas, as receitas, as historias, as opinións e os textos descritivos), chegará o momento de preparar o deseño final do voso xornal dixital.

Esta parte é moi importante, porque será a maneira na que todas as persoas o vexan e gocen do traballo que fixeches cos teus compañeiros e coas túas compañeiras.

1. Revisa a ortografía e a presentación dos textos en LibreOffice Writer. Antes de poñelos no xornal, comproba que non teñen faltas de ortografía, que os títulos están ben colocados, que as frases se entenden e que os textos seguen a estrutura adecuada segundo o tipo de texto que sexa.

2. Copia os textos finais en LibreOffice Draw. Aquí será onde deseñaredes o voso xornal dixital. Podedes organizar as páxinas como máis vos guste: empezando polas noticias, continuando coas receitas e rematando coas opinións ou as historias, ou ao revés. A orde podédela decidir entre todos e todas.

3. Engade imaxes, títulos con estilo, debuxos e cores para facer o xornal máis atractivo e divertido. Podedes usar fotografías das actividades, debuxos feitos por vós ou imaxes buscadas que teñan relación co tema.

4. Cada grupo da clase pode crear unha ou dúas páxinas, coas seccións que lle tocaron. Despois, uniremos todas esas páxinas para facer un único documento en PDF, que será o noso gran xornal dixital.

5. Se queredes, tamén podedes incluír ligazóns a páxinas web, códigos QR ou pequenos vídeos que vós mesmos gravedes, para que o xornal sexa máis moderno e interactivo. Así, as persoas que o lean poderán ver vídeos, escoitar audios ou visitar páxinas interesantes cun só clic.

O importante é que entre todos e todas poidades crear un xornal dixital completo, divertido, ben organizado e que represente todo o que aprendestes e traballastes ao longo do proxecto.

## Lectura facilitada

Cando remates todas as seccións co teu grupo será o momento de preparar o deseño final do xornal dixital.

Revisa ben os textos en LibreOffice Writer.

Asegúrate de que non teñan faltas de ortografía.

Copia os textos en LibreOffice Draw.

Aquí organizarás as páxinas do xornal.

A orde elixídea entre todos e todas.

Engade imaxes, títulos bonitos, debuxos e cores.

Usa fotos, debuxos ou imaxes relacionadas co tema.

Cada grupo pode crear unha ou dúas páxinas coas seccións que lle toquen.

Se queres, podes incluír ligazóns a páxinas web, códigos QR ou vídeos gravados por vós.

O importante é que, entre todos e todas, creedes un xornal dixital.

## Audio

audio/mpeg

Páxina 39 de 49

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)