# O mundo dos pódcast

# Que é un pódcast?

Un pódcast é un formato de comunicación dixital composto por varios episodios de audio que se poden escoitar en calquera momento e lugar, utilizando dispositivos como móbiles, ordenadores ou tabletas. A diferenza da radio convencional, os pódcasts non se transmiten en directo, senón que se gravan antes e despois publícanse en Internet, permitindo que as persoas os escoiten cando desexen.

Os temas tratados nos pódcasts son moi variados, incluíndo contos, entrevistas, ciencia, música, deporte, humor, educación ou relatos de medo. A súa ampla gama de contidos e accesibilidade convérteos nun dos medios máis populares na actualidade.

## Lectura facilitada

Un pódcast é un audio que podes escoitar.

Escoitase no móbil, ordenador ou tableta.

Non é en directo. Grávase antes.

Pódese escoitar en calquera momento.

Hai pódcasts de moitos temas:

- Contos.
- Música.
- Entrevistas.
- Ciencia.
- Deporte.
- Medo.
- Escola.

É moi fácil escoitalos e hai para todos os gustos.

## Audio

audio/mpeg

# Para que empregar un pódcast?

Os pódcasts son un formato moi versátil que ofrece unha ampla variedade de posibilidades e se adapta aos gustos e ás necesidades de cada persoa.

Entre os seus usos máis habituais está o de informar, xa que permiten coñecer as últimas novas ou curiosidades sobre calquera tema dun xeito cómodo e actualizado.

Tamén se empregan para entreter, xa que hai programas cheos de humor, relatos sorprendentes ou charlas interesantes que axudan a pasar un bo momento.

Por outra banda, os pódcasts resultan moi útiles para aprender, porque facilitan o acceso a contidos educativos explicados de forma sinxela, amena e accesible para todos os públicos.

Ademais, serven para contar historias, funcionando como contacontos actuais, perfectos tanto para nenos e nenas como para maiores que gozan das narracións.

Un dos aspectos máis atractivos deste formato é que se pode escoitar mentres se realizan outras tarefas cotiás, como pasear, facer deporte, conducir, cociñar ou mesmo descansar.

Isto fai que os pódcasts sexan unha opción práctica e flexible, ideal para aproveitar o tempo e descubrir contidos interesantes en calquera momento e lugar.

## Lectura facilitada

Os pódcasts poden usarse para moitas cousas.

Adáptanse ao que lle gusta a cada persoa.

Pódense usar para:

Informar: para saber novas e cousas curiosas.

Entreter: para rir, escoitar historias ou pasar un bo momento.

Aprender: explican temas de forma sinxela e divertida.

Contar historias: como un conto para nenos e maiores.

Pódense escoitar mentres fas outras cousas, como:

Pasear.

Facer deporte.

Conducir.

Cociñar.

Descansar.

Son moi prácticos porque podes escoitalos cando e onde queiras.

## Audio

audio/mpeg

# Estrutura do pódcast

Aínda que hai moitas maneiras diferentes de facer un pódcast, case todos seguen unha estrutura parecida para que as persoas que os escoitan entendan ben todo o que se conta e non se perdan.

## Introdución

O episodio comeza sempre co nome do pódcast e dicindo de que vai tratar o capítulo ese día.

Moitas veces soa unha música ou sintonía de entrada, que serve para recoñecer o programa nada máis comezar. Tamén se adoita saudar as persoas que escoitan e contar algunha novidade ou lembrar o que pasou no episodio anterior.

## Desenvolvemento

Esta é a parte máis longa e importante do pódcast.

Aquí é onde se fala do tema principal. Pode facelo unha soa persoa ou varias, e ás veces participan convidados ou convidadas especiais. Tamén se poden contar historias, ler contos, falar de noticias ou explicar cousas interesantes.

O importante é que a xente que escoita pase un bo momento e aprenda ou se divirta co que se está contando.

## Peche ou despedida

Para rematar, sempre se dan as grazas a todas as persoas que estiveron escoitando o episodio.

Ás veces anúnciase de que vai ir o seguinte capítulo ou pídese que se siga o pódcast ou se recomende. Moitas veces, igual que ao principio, soa a mesma música para despedirse e así pechar o episodio dun xeito recoñecible.

## Lectura facilitada

Os pódcasts son case sempre iguais.

Así entendes ben o que escoitas.

O pódcast ten tres partes.

Son o comezo, o medio e o final.

Ao principio din o nome do pódcast.

Tamén din de que vai o capítulo.

Sempre hai unha música que recoñeces.

Saúdo á xente que escoita.

Conto algo novo ou lembro o anterior.

O medio é a parte máis importante.

Aquí fálase do tema principal.

Pode falar unha persoa ou varias.

Ás veces hai xente convidada.

Contamos historias ou noticias.

Explicamos cousas interesantes.

Ao final dou as grazas.

Ás veces digo de que vai o seguinte.

Pido que se siga o pódcast.

Hai unha música para despedirse.

Así o programa remata dun xeito que xa coñeces.

## Audio

audio/mpeg

# Que se precisa?

Á hora de elaborar un pódcast é importante atender a unha serie de elementos que serán fundamentais para que este funcione.

## Elaboración dun guión

É como un mapa que che axuda a saber que vas dicir e en que orde. Pode ser un texto que leas ou só unha lista de ideas para non esquecer nada importante.

## Micrófono

É o aparato que grava a túa voz. Canto mellor soe, máis agradable será para quen o escoite. Será moi importante que o son sexa claro e nítido.

## Dispositivo de gravación

Neste caso farás uso do teu ordenador de aula, empregando unha aplicación coñecida como Audacity, que o teu mestre ou a túa mestra seguro coñecen.

## Lugar silencioso

É importante gravar nun sitio tranquilo, sen ruídos de fondo como coches, voces ou televisión, para que todo se escoite ben claro.

## Música ou efectos sonoros

Se te ves con ánimos e con forza, podes engadir música de fondo ou sons especiais para facer o teu pódcast moito máis divertido e entretido.

## Creatividade e ganas de comunicar

O máis importante é que teñas ideas orixinais e que che guste contar cousas aos demais. Se lle pos ilusión, o teu pódcast será todo un éxito.

## Que é Audacity?

Audacity é unha aplicación que serve para gravar a voz e facer edicións cos audios. É como unha especie de obradoiro de sons onde podes falar, cantar ou contar historias, e logo mellorar a túa gravación, poñerlle efectos divertidos ou quitar as partes que non che gusten.

Se tes dúbidas contas coa axuda do teu mestre ou da túa mestra!

# Consellos para facer un bo pódcast

Se queres facer un pódcast que sexa atractivo e interesante para os teus e as túas oíntes, é importante seguir algúns consellos que che axudarán a mellorar a calidade do que produces.

## Fala con claridade e a un ritmo pausado

Cando falas nun pódcast, a túa voz é a única ferramenta que teñen os e as oíntes para comprender o que estás contando.

É importante falar de maneira clara e entender ben as palabras.

Tamén debes falar a un ritmo moderado; non demasiado rápido, porque pode ser difícil de seguir, e tampouco demasiado lento, xa que a xente pode perder o interese.

Practica para que a túa voz sexa entendible, e lembra que a entoación tamén é importante para manter o interese da xente.

## Ensaia antes de gravar

Practicar antes de gravar axudarache a sentirte máis seguro/a e a mellorar a túa actuación. Ensaiar o guión ou as ideas principais do teu pódcast permite que fales con máis naturalidade e que non esquezas nada importante.

Tamén pode axudar a mellorar o ritmo e a fluidez do que dis, facendo que o pódcast sexa máis atractivo e agradable de escoitar.

## Escolle un tema que coñezas ben ou que chame a túa atención

Un dos mellores xeitos de conectar coa túa audiencia é falar de algo que realmente che guste ou que coñezas ben. Se falas de algo que che interesa ou te emociona, a túa voz soará máis auténtica e transmitirá enerxía e entusiasmo.

A xente percibe cando alguén fala con paixón sobre un tema, e iso fai que lles interese máis. Non é necesario ser un experto ou unha experta en todo, pero si debes falar de temas que che resulten interesantes e que queiras compartir.

## Divírtete

Se ti gozas gravando o teu pódcast, é probable que os teus e as túas oíntes tamén o pasen ben escoitándote.

A enerxía positiva e a emoción que transmites son contaxiosas. Un pódcast no que te divirtas será moito máis entretido e natural. Non te preocupes por ser perfecto ou perfecta, a xente valora cando se nota que a persoa está gozando do que fai.

## Lectura facilitada

Se queres facer un pódcast que lle guste á xente, sigue estes consellos:

Fala claro e devagar

A túa voz é o máis importante.

Fala con palabras claras.

Non fales moi rápido nin moi lento.

Cambia a entoación para non aburrir.

Practica antes de gravar:

Ensaiar axuda a falar mellor.

Lembra o que queres dicir.

Así falarás con máis seguridade.

Escolle un tema que che guste:

Fala de algo que coñezas ou che interese.

Cando falas con ganas, soa mellor.

A xente nota se che gusta o que dis.

Divírtete

Se ti o pasas ben, os demais tamén.

Non te preocupes por facelo perfecto.

O importante é gozar.

## Audio

audio/mpeg

# Como elaborar o guión

## Introdución

Na introdución, explícalle á túa audiencia de que vai tratar o pódcast ou presentación. Aquí debes captar a súa atención e deixar claro cal é o tema. Pódese empezar cunha pregunta, cunha anécdota interesante ou cunha breve explicación.

Exemplo: Hoxe imos falar sobre un animal fascinante: o león. Sabías que os leóns son os únicos felinos que viven en manda?

## Desenvolvemento

Esta é a parte principal do guión, onde se desenvolve o tema que escolleramos. Aquí debes organizar as ideas de forma lóxica, para que a audiencia poida seguir o fío sen problemas. O desenvolvemento pode estar dividido en varias partes:

1. Temas detallados: se o teu tema ten diferentes aspectos, divídeos en partes pequenas.

Exemplo: Se falas sobre un animal, un tema pode ser “Onde vive?”, outro pode ser “Que come?”, outro “Como se comporta?

2. Exemplos e detalles: a medida que expliques os diferentes temas, engade exemplos, datos ou pequenas historias que fagan que o público entenda mellor o que estás a dicir.

Exemplo: Os leóns viven nas sabanas africanas, onde forman manadas de até 30 individuos. O seu grupo está composta maiormente por femias e os machos teñen un papel importante na protección da manda

## Conclusión

Na conclusión, faise o resumo das ideas máis importantes e ofrécese unha mensaxe final para deixar unha boa impresión na audiencia. Aquí tamén podes facer unha chamada á acción ou deixar unha pregunta que faga reflexionar aos que escoitaron.

Exemplo: Os leóns son uns animais impresionantes que nos mostran a forza da colaboración en manda. A próxima vez que vexas un león en documentais, lembra que detrás deles hai moita máis complexidade do que parece.

## Notas adicionais

Se no teu guión hai algúns detalles que non queres esquecer, como efectos de son ou pausas especiais, podes engadir notas para ti mesmo/a. Estas notas non son parte do que vas dicir, pero axudarán a mellorar a gravación.

Exemplo: Pausa longa aquí para crear suspense antes de falar da manada de leóns.

## Lectura facilitada

Introdución

Di de que vai o podcast e atrae a atención da xente.

Pódese comezar cunha pregunta ou unha historia.

Desenvolvemento

Fala do tema en partes pequenas. Explícalo de forma sinxela.

Partes do tema: se hai moitas cousas, divídeo en partes pequenas.

Exemplos: engade exemplos sinxelos.

Conclusión

Resumo o importante e di algo final. Pide unha reflexión ou pregunta.

Notas adicionais

Se precisas recordar algo, como pausas ou son, anótao no guión. Só é para ti.

## Audio

audio/mpeg

# Que facer antes de comezar?

Para a elaboración deste pódcast, seguirás os seguintes pasos:

- En primeiro lugar, tanto ti como os teus compañeiros e compañeiras formaredes 6 grupos de 4 persoas, cada un dos cales será o encargado da elaboración dun dos pódcast. É dicir, en total levaranse a cabo a formación de 6 pódcast.
- O primeiro que debes facer, xunto cos teus compañeiros e compañeiras, será escoller un nome para o teu pódcast.
- Unha vez o teñades claro, levarase a cabo a elección dos temas. Como xa liches con anterioridade, proporanse oito temas, e deses oito, só seis serán os elixidos.
- O seguinte punto e sortear os temas entre os diferentes grupos.
- Unha vez saibas que tema che corresponde, deberás falar cos membros do teu grupo para decidir como organizar os diferentes pasos a levar a cabo.
- Con isto claro, chega o máis fácil: a procura de información en Internet e dar paso á orixinalidade.

## Lectura facilitada

Para facer o pódcast, seguirás estes pasos:

Formarás un grupo cos teus compañeiros e compañeiras.

Cada grupo fará un pódcast.

Escolle un nome.

Escolle un tema.

Sorteo dos temas.

Organízate co grupo.

Busca información.

## Audio

audio/mpeg

# Escolle 6 dos seguintes temas

# Pregunta

1. Animais galegos en perigo de extinción. Explorar diferentes animais que se atopan en perigo de extinción, por que están en risco e que se pode facer para protexelos.

audio/mpeg

# Respostas

Opción 1

Si

Opción 2

Non

# Pregunta

2. Lendas galegas e os seus lugares. Lendas como a da Santa Compaña, a procesión das Xas ou a da Torre de Hércules.

audio/mpeg

# Respostas

Opción 1

Si

Opción 2

Non

# Pregunta

3. Inventos que cambiaron o mundo. Inventos importantes como a roda, a electricidade, o teléfono ou Internet, e como cambiaron a forma en que vivimos.

audio/mpeg

# Respostas

Opción 1

Si

Opción 2

Non

# Pregunta

4. Entrevistas imaxinarias a personaxes históricos. Elección dun personaxe histórico ou dunha personaxe historica importante e invención dunha entrevista onde se explore como sería un día con el ou ela no presente.

audio/mpeg

# Respostas

Opción 1

Si

Opción 2

Non

# Pregunta

5. Os segredos do espazo. Misterios do espazo, planetas descoñecidos, extraterrestres ou mesmo teorías sobre o futuro da exploración espacial.

audio/mpeg

# Respostas

Opción 1

Si

Opción 2

Non

# Pregunta

6. Os grandes misterios da historia. Enigmas históricos sen resolver, como é o caso das pirámides de Exipto, o Triángulo das Bermudas ou o destino da expedición perdida de Mallory e Irvine no Everest.

audio/mpeg

# Respostas

Opción 1

Si

Opción 2

Non

# Pregunta

7. Viaxe polo mundo sen saír da casa. Explorar diferentes países e culturas, explicando curiosidades, comidas típicas, monumentos famosos e tradicións.

audio/mpeg

# Respostas

Opción 1

Si

Opción 2

Non

# Pregunta

8. Heroes e heroínas na realidade. Investigar e contar historias sobre persoas que cambiaron o mundo coas súas accións, como foi o caso de Malala Yousafzai, Nelson Mandela ou Marie Curie.

audio/mpeg

# Respostas

Opción 1

Si

Opción 2

Non

Activar JavaScript

# A procura en Internet

Despois das tomas de decisións, chega o momento de afondarse de cheo na Rede na procura de información. Lembra que non toda a información é válida, e que é moi importante que teñas en conta de que páxinas sacas a túa información.

Será necesario que sexas crítico ou crítica á hora de escoller os textos cos que elaborar o guión xunto cos teus compañeiros e compañeiras.

# A escribir

Coa información recollida e contrastada, chega o momento de elaborar o guión.

Pode resultar unha tarefa complicada, pero non te preocupes.

Para ter un pequeno empurrón, a continuación, tanto ti como os teus compañeiros e compañeiras atoparedes unha rúbrica que vos permitirá saber o que debe conter o voso guión para que estea perfecto.

Ánimo, que seguro que te convertes nun grande elaborador de pódcasts!

# Rúbrica

Rúbrica de apoio para elaboración do guión
| Nivel 1. Excelente. | Nivel 2. Bo. | Nivel 3. Mellorable. | Nivel 4. Moi mellorable
--- | --- | --- | --- | ---
Introdución | A introdución é clara, atractiva e presenta de xeito eficaz o tema e o propósito do pódcast. (2.5) | A introdución presenta o tema de forma clara, pero non resulta tan atractiva ou envolvente. (1.75) | A introdución é pouco clara ou non presenta correctamente o tema. (1.50) | A introdución non está clara ou non presenta o tema correctamente. (1.25)
Desenvolvemento | O desenvolvemento está ben estruturado, cunha organización lóxica das ideas e unha conexión fluída entre elas. (2.5) | O desenvolvemento está ben organizado, pero algúns puntos non se desenvolven completamente. (1.75) | O desenvolvemento carece de organización lóxica e as ideas están mal conectadas. (1.50) | O desenvolvemento está desorganizado ou falta información clave. (1.25)
Conclusións | A conclusión resume de xeito claro os puntos clave e ofrece unha reflexión ou chamada á acción impactante. (2.5) | A conclusión resume os puntos clave, pero non ofrece unha reflexión ou chamada á acción forte. (1.75) | A conclusión é vaga e non resume ben os puntos principais. (1.50) | Non hai conclusións ou están moi pouco claras. (1.25)
Notas adicionais | As notas adicionais están ben elaboradas, achegando ideas creativas que melloran a experiencia do pódcast. (2.5) | As notas adicionais son útiles e axudan a mellorar o pódcast, pero non son tan creativas. (1.75) | As notas adicionais son limitadas ou pouco claras. (1.50) | As notas adicionais non están claras ou non achegan información relevante. (1.25)

Elaboración propia - Proxecto cREAgal. Rúbrica de apoio para elaboración do guión (CC BY-NC-SA)

- Actividade
- Nome
- Data
- Puntuación
- Notas
- Reiniciar
- Imprimir
- Aplicar
- Nova xanela

# Os pódcasts finais

Pincha na seguinte ligazón para subir o teu pódcast á ferramenta de portfolio Agueiro

# Avaliando unha vez máis

Chega o momento de que te convertas unha vez máis en mestre ou mestra.

Terás que escoitar con atención aos pódcasts dos teus compañeiros e compañeiras e, a través da rúbrica que se che amosa a continuación, valoralo.

Confíase no teu criterio!

# Rúbrica

Rúbrica de coavaliación para valorar un pódcast
| Nivel 1. Excelente. | Nivel 2. Bo. | Nivel 3. Mellorable. | Nivel 4. Moi mellorable
--- | --- | --- | --- | ---
Contido e claridade da mensaxe | O pódcast é claro, ben estruturado e transmite a información de forma precisa. (2.5) | O pódcast transmite ben a información, aínda que con algúns detalles mellorables. (1.75) | O pódcast ten algo de confusión, pero a idea xeral é comprensible. (1.50) | O pódcast non se entende ben, faltan informacións clave. (1.25)
Creatividade e orixinalidade | O pódcast é moi creativo, único e interesante en termos de contido e formato. (2.5) | O pódcast mostra algunha creatividade nas ideas e na presentación. (1.75) | O pódcast ten algunha idea creativa, pero falta orixinalidade. (1.50) | O pódcast é moi común e non mostra creatividade. (1.25)
Calidade do son e presentación | O son é de excelente calidade, sen ruídos nin interrupcións, ben editado. (2.5) | O son é claro na maioría do pódcast , aínda que algúns momentos son difíciles de entender. (1.75) | O son é aceptable, pero hai ruído ou interrupcións que dificultan a escoita. (1.50) | O son é difícil de escoitar, hai moito ruído ou ecos. (1.25)
Estrutura do podcast | O pódcast segue perfectamente a estrutura, con introdución, desenvolvemento e conclusión ben definidos e ben conectados. (2.5) | O pódcast segue unha estrutura clara, cunha boa introdución, desenvolvemento e conclusión. (1.75) | O pódcast ten algúns elementos estruturais, pero non está ben organizado. (1.50) | O pódcast non ten unha estrutura clara: faltan introdución, desenvolvemento ou conclusión. (1.25)

Elaboración propia - Proxecto cREAgal. Rúbrica de coavaliación para valorar un pódcast (CC BY-NC-SA)

- Actividade
- Nome
- Data
- Puntuación
- Notas
- Reiniciar
- Imprimir
- Aplicar
- Nova xanela

Páxina 28 de 49

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)