# 3.3 Buscándolle un sentido

# Coherencia, cohesión e adecuación textual

A coherencia, a adecuación e a cohesión son tres aspectos moi importantes á hora de escribir ou falar, porque axudan a que as ideas sexan claras e estean ben conectadas entre si.

Que é o que debes saber sobre a coherencia, a cohesión e a adecuación?

## Coherencia

Implica que as ideas ou os argumentos dentro dun texto ou discurso teñen que ter sentido. A coherencia fai que todo o que se di o u se escribe estea relacionado co tema central do texto.

Exemplo:

Se estou a contar un conto sobre unha viaxe ao parque, non ten sentido dicir no medio da historia "hoxe fixen un exame de matemáticas", porque iso non ten relación co que se está a contar.

## Cohesión

Refírese á maneira en que se unen as partes dun texto para que este sexa comprendido de forma adecuada. Empréganse conxuncións, pronomes e outras ferramentas para que as ideas se conecten ben e o texto teña sentido.

Exemplo:

Vamos imaxinar que escribimos unha historia.

Se se unen frases como "Primeiro fixen isto. Despois fixen aquilo. Finalmente fixen isto outro", está entrando en xogo a cohesión.

En cambio, se omitimos esas palabras, e simplemente escribimos "Fixen isto. Fixen aquilo. Fixen isto outro", o texto carece de cohesión, pois as frases non teñen un sentido unificado.

As palabras que unen as oracións fan que o texto non sexa un conxunto de oracións soltas, senón que todo se combine a teña sentido.

## Adecuación

Fai alusión a cando a forma de escribir ou falar se adapta ao que espera o público ao que un se dirixe. Hai que empregar un vocabulario axeitado e ter en conta o contexto no que estamos a comunicar.

Exemplo:

Se se lle está a explicar algo a un amigo ou amiga, débense usar palabras que el ou ela entenda. Se, en cambio, se está a falar cun mestre ou mestra ou cun adulto ou adulta, sería preciso empregar un vocabulario un pouco máis formal ou serio, dependendo do contexto onde se desenvolva a conversa.

## Lectura facilitada

Coherencia

As ideas deben estar relacionadas co tema principal.

Cohesión

Unen as partes do texto coas conxuncións e pronomes.

Adecuación

Adaptar o vocabulario ao público e contexto.

## Audio

audio/mpeg

## Están en todas partes?

Agora que xa sabes a importancia da coherencia, cohesión e a adecuación, e antes de seguir afondando na súa importancia, chega o momento de observar se está tan presente como pensamos.

Convidámoste a que visites a biblioteca do teu centro, escollas un dos teus libros favoritos e, dentro das súas páxinas, localices palabras que permitan que os seus textos teñan coherencia.

Cantas palabras cres que atoparás?

Fala cos teus compañeiros e compañeiras cando as teñas localizadas, porque seguro que moitas delas coincidirán.

A coherencia, a cohesión e a adecuación están presentes en todas partes!

# Para comprender mellor...

A coherencia, a cohesión e a adecuación son conceptos abstractos que, en ocasións, son difíciles de detectar ou de visualizar.

Por iso mesmo, a continuación terás un texto que se che presentará de dúas formas: con coherencia, cohesión e adecuación, e sen coherencia, sen cohesión e sen adecuación.

Con este exemplo, seguro que dominarás os tres conceptos á perfección.

Presta moita a atención ás características de ambos os exemplos, pois seguro que te axudarán a resolver futuros exercicios con máis facilidade!

## Texto sen coherencia, cohesión e adecuación

Onte fun ao parque xogar con Xacobe. Encántame aprender linguas novas. Despois comín filloas. Fun ver unha película. Teño que estudar se quero aprobar.

## Texto con coherencia, cohesión e adecuación

Onte fun ao parque xogar con Xacobe. Despois de pasalo moi ben, decidimos comer algo. Fomos ata a miña casa e estabamos de sorte, pois a miña avoa fixera filloas. Ao final do día, decidimos ver unha película. Foi un día xenial!

Como podes observar, no segundo exemplo, as ideas están ben conectadas (teñen coherencia). Conéctanse as frases de maneira en que o texto é natural e fluído (ten cohesión) e faise uso dun vocabulario axeitado para contar a historia (a adecuación está presente). En definitiva, é fundamental que para ser un bo ou unha boa xornalista, a coherencia, a cohesión e a adecuación sexan as túas ferramentas imprescindibles.

## Lectura facilitada

Tres cousas importantes ao escribir

Vouche falar de tres cousas importantes para escribir ben.

Son a coherencia, a cohesión e a adecuación.

Ás veces é difícil saber o que son.

Por iso vou darche un exemplo.

Verás un texto ben feito.

E outro que non está ben feito.

Así entenderás mellor estes conceptos.

Poderás usalos noutros exercicios.

O texto ben feito.

No texto ben feito as ideas están ben conectadas.

Iso é a coherencia.

As oracións únense ben entre si.

Así o texto é natural e fácil de ler.

Iso é a cohesión.

O vocabulario usado é o correcto.

Iso é a adecuación.

Para ser un bo ou unha boa xornalista, necesitas estas tres cousas.

Son as túas ferramentas máis importantes.

## Audio

audio/mpeg

Páxina 30 de 49

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)