# A narración

# Os textos narrativos SEGUIR AQuí

Os textos narrativos son aqueles que contan unha historia. Neles aparecen uns personaxes, aos que lles suceden unha serie de feitos nun lugar determinado. Estas historias poden ser reais ou imaxinarias.

A ESTRUTURA DOS TEXTOS NARRATIVOS

Os textos narrativos presentan unha estrutura moi característica que debes coñecer.

## INTRODUCIÓN

- Obxectivo: Presentar os personaxes, o lugar e a situación inicial.
- Que podes incluír na introdución?
  - Personaxes: son as persoas ou seres principais que queres que aparezan na historia.
  - Lugar: onde se desenvolve a historia (pode ser unha aldea, unha cidade, unha vila, un planeta, un bosque etc.).
  - Situación inicial: son os feitos que acontecen ao comezo da historia.
- Exemplo: "Nunha pequena vila, había dúas amigas chamadas Sara e Noelia que adoraban pasar tempo xuntas".

audio/mpeg

## DESENVOLVEMENTO OU NÓ

- Obxectivo: contar os feitos principais sucedidos na historia. Aquí aparece o conflito ou problema que os personaxes deben solucionar.
- Que podes incluír?
  - Problema ou conflito: a situación que os personaxes precisan resolver.
  - Acción: o que fan os personaxes para intentar resolver o conflito.
- Exemplo: "Un día Noelia e Sara comezaron a non gozar do tempo xuntas, pois sempre acababan discutindo".

audio/mpeg

## DESENLACE OU FINAL

- Obxectivo: resolver o conflito e darlle peche á historia.
- Que podes incluír?
  - Solución: como se soluciona o problema.
  - Resultado: como cambia a situación tras resolver o conflito.
- Exemplo: "Despois de varios días de reflexión por parte de ambas as rapazas, deciden falar e chegan ao acordo de que deben respectarse mutuamente. Tras resolver as súas diferenzas e aclarar toda a situación, a súa amizade volveuse máis forte ca nunca e, deste xeito, foi como aprenderon a escoitarse e a ser verdadeiras amigas".

audio/mpeg

## Lectura facilitada

Introdución

Presenta os personaxes, o lugar e a situación inicial.

Desenvolvemento ou nó

Conta o conflito ou problema que deben solucionar os personaxes.

Desenlace ou final

Resolución do conflito e cambio na situación.

## Audio

audio/mpeg

## Pero.... son todos iguais?

Retrocede no pasado ata os contos da túa nenez. Pensa neles detidamente. Sóanche de que teñan a mesma estrutura que se che amosa no apartado anterior?

Escolle un e comenta cos teus compañeiros e compañeiras se opinan o mesmo ca ti!

Senón, tamén lle podes botar unha pequena ollada ao conto que che aparece a continuación. Fíxate na súa estrutura!

# O misterio do Val Perdido

Comezo (Introdución):

Unha mañá de verán, Uxía e Breixo decidiron ir de excursión polo bosque que había á beira da súa aldea. A súa avoa sempre lles falaba dunha zona secreta do bosque chamada o “Val Perdido”, do que se dicía que era un lugar cheo de misterios. “Vamos atopar o Val Perdido!”, dixo Uxía, chea de emoción. Breixo non estaba tan seguro, pero aceptou a idea, sabendo que as mellores aventuras eran aquelas nas que menos pensabas.

audio/mpeg

Desenvolvemento:

Camiñaron durante horas, saltando ríos e pasando por campos de flores silvestres. O sol brillaba e o aire cheiraba a terra fresca. De súpeto, despois de dar voltas e máis voltas, viron algo raro: unha árbore moi alta que estaba rodeada de pedras grandes que formaban un círculo. “Aquí é! Este é o lugar onde comeza o Val Perdido”, dixo Breixo, que recordaba as historias da súa avoa.

Uxía, curiosa, fixo un movemento e tocou unha das pedras. De inmediato, un vento suave comezou a soprar e o chan tinguise de luz dourada. As pedras que formaban o círculo comezaron a moverse, revelando unha entrada secreta no chan. Sen pensalo, entraron na cova que se abriu diante deles.

Dentro da cova había paredes cubertas de xoias brillantes e un mapa antigo colgado dunha das paredes. O mapa mostraba unha ruta cara ao Val Perdido, pero tamén tiña inscricións misteriosas que non entendían. Decidiron seguir o mapa emocionados polo seu achado.

audio/mpeg

Final (Conclusión):

Despois de seguir o mapa por un camiño estreito, chegaron a un pequeno lago rodeado de pedras cheas de musgo. O Val Perdido era un lugar marabilloso, con árbores e flores que nunca viran antes. Decidiron regresar á súa aldea, pero o mapa quedou con eles como recordo da súa aventura. A partir dese día, cada vez que paseaban polo bosque, sabían que, nalgún lugar agochado, agardaba un novo misterio por descubrir.

audio/mpeg

1. Introdución:

Uxía e Breixo deciden ir á procura do misterioso Val Perdido.

2. Desenvolvemento ou nó:

Descobren unha entrada secreta e seguen un mapa misterioso cara ao Val Perdido.

3. Final ou desenlace:

Atopan o Val Perdido, un lugar marabilloso, e regresan á aldea deixando o mapa como recordo da súa aventura.

# Teoría importante

Velaquí tes información e toda a teoría recollida en dous documentos.

O primeiro deles é modificable, para que engadas a información que ti consideres necesaria.

O segundo non se pode modificar, pero recolle á perfección a información máis importante relacionada cos textos narrativos.

- Teoría sobre os textos narrativos (ODT)
- Teoría sobre os textos narrativos (PDF)

Páxina 14 de 49

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)