# 3.2 Escribir con variedade

# As tipoloxías textuais

As tipoloxías textuais son os diferentes tipos de textos que se empregan na comunicación en función do obxectivo e da finalidade da mesma. Deste xeito, e dependendo da intención comunicativa, pódense distinguir:

## Textos narrativos ou narración

Son aqueles textos que contan unha historia. Pode tratarse dunha historia real ou imaxinaria.

Neles hai personaxes, un lugar e unha serie de feitos que acontecen ao longo do tempo.

Exemplos de textos narrativos son os contos, as novelas e os relatos.

## Textos descritivos ou descrición

Son os que se empregan para contar como é algo ou alguén.

Neste tipo de texto explícanse con moito detalle as características, como a cor, o tamaño ou o aspecto, para que quen o lea poida imaxinarse claramente á persoa, lugar ou obxecto do que se está a falar.

Por exemplo, ao describir a unha persoa, pódense dar datos sobre a súa pel, o seu pelo ou a súa estatura.

## Textos expositivos ou exposición

Neste tipo de texto, o que se fai é contar os feitos ou os conceptos de forma clara e ordenada, para que a persoa que o lea poida entender ben o que se está a explicar.

Son textos que informan e explican de maneira obxectiva sobre un tema específico, sen emitir ningunha valoración persoal.

O seu único obxectivo é informar da forma máis imparcial.

Por exemplo, nun texto expositivo pódese falar sobre os animais ou sobre as plantas, dando datos e explicación sen contar unha historia ou proporcionar unha opinión.

## Textos argumentativos ou argumentación

Son aqueles textos nos que se defende ou se opina sobre algo.

O obxectivo é convencer o lector ou lectora de que a nosa idea é a correcta, usando razóns e exemplos que a xustifiquen.

Neste tipo de texto pódese falar sobre temas como se algo é bo ou malo, ou dar a nosa opinión sobre un asunto específico. Os textos argumentativos están sempre condicionados pola opinión de quen os redacta.

Un exemplo sería un texto onde se defende o porque os deberes escolares son importantes, ou un onde se defende por que as tarefas para a casa escolares son importantes, ou un onde se defende que non son tan importantes.

## Textos instrutivos ou instrución

Son os que dan indicacións ou explicacións sobre como facer algo. Xeralmente están escritos a través do uso de pasos, para que a persoa que os lea poida seguir as instrucións facilmente.

Un exemplo son as receitas de cociña ou as normas dun xogo, onde se explica de forma clara e sen confusións os pasos a seguir en cada momento.

## Lectura facilitada

Narrativos

Contan historias.

Descritivos

Detallan características.

Expositivos

Explican conceptos de forma clara.

Argumentativos

Defenden ou opinan sobre algo.

Instrutivos

Dan pasos a seguir.

## Audio

audio/mpeg

## Poñendo en común para coñecer máis

Agora que xa sabes un pouco sobre as tipoloxías textuais, que che parece se comentas cos teus compañeiros e compañeiras outros exemplos de cada tipo de texto que non aparezan mencionados no punto anterior?

Seguro que se che ocorre algún exemplo de texto instrutivo que aos teus compañeiros e compañeiras non. Comparte con eles e con elas as túas ideas.

Recorda... Compartir é vivir!

Páxina 13 de 49

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)