# 3. As posibilidades da palabra

## Glosario

## Achado

Definición:

  Obxecto, dato ou elementos que se atopa por casualidade ou como resultado dunha busca, e que resulta ter valor ou interese.

Exemplo:

  Durante a escavación no castro, a arqueóloga fixo un achado sorprendente: unha peza de cerámica decorada que podería ter moitos anos.

## Artellar

Definición:

Organizar ou poñer en orde as partes de algo para que teña sentido e sexa fácil de entender.

Exemplo:

Se queremos que o proxecto sexa un éxito, temos que artellar os pasos a seguir.

## Azar

Definición:

Referido a un feito que acontece sen que ninguén o teña previsto ou poida controlar, como unha casualidade.

Exemplo:

As dúas chegamos á escola á mesma hora, sen falar nin quedar antes; foi puro azar.

## Coavaliación

Definición:

A coavaliación é unha técnica de avaliación na que o alumnado valora o traballo dos seus compañeiros e compañeiras.

Exemplo:

Durante este tema o alumnado terá que coavaliarse varias veces.

## Contexto

Definición:

Conxunto de circunstancias que rodean un acontecemento e que axudan a comprendelo mellor.

Exemplo:

Para aprobar o exame, non só é importante recordar as datas, senón tamén o contexto histórico no que se desenvolveron os feitos.

## Defensor ou defensora

Definición:

Persoa que defende ou protexe algo ou alguén.

Exemplo:

No debate, Xacobe actuou como defensor das propostas ambientais, argumentando que era preciso actuar de xeito inmediato para protexer o medio ambiente.

## Dito

Definición:

Frase feita ou expresión coñecida que se emprega para transmitir unha idea ou un concepto.

Exemplo:

Os ditos populares transmítense de xeración en xeración.

## Eido

Definición:

Conxunto de todo o relacionado con algo.

Exemplo:

No eido persoal podemos atopar elementos como as cartas.

## Imparcial

Definición:

Que actúa buscando a verdade. Unha persoa imparcial trata de ser xusta e obxectiva.

Exemplo:

O xulgado do concurso de poesía foi imparcial, escolleu a persoa gañadora sen influenciarse polas súas amizades.

## Imperativo

Definición:

Que expresa unha orde.

Definición:

Cando a mestra di: “Anotade as tarefas para a casa na axenda” está empregando a forma imperativa do verbo, porque está dando unha orde.

## Implicar

Definición:

Quere dicir que algo está metido ou que ten que ver con outra cousa.

Exemplo:

Se chove, iso implica que debemos levar paraugas.

## Intervención

Definición:

Fai relación a cando alguén participa nunha situación para axudar, falar ou cambiar algo.

Exemplo:

Alén levantou a man para facer unha intervención no debate sobre o emprego do galego nas redes sociais.

## Orador ou oradora

Definición:

Persoa que fala diante doutras para contar ou explicar algunha idea ou dar unha opinión.

Exemplo:

Durante a reunión, o orador explicou con moita claridade como organizar os equipos para o proxecto de ciencias da natureza.

## Pódcast

Definición:

Audio que podes escoitar por Internet cando queiras. Pode tratar sobre contos, música, deporte e moitos outros temas.

Exemplo:

Na clase fixemos un pódcast sobre o emprego da lingua galega por parte dos mozos e mozas. Foi moi divertido!

## Rol

Definición:

Fai referencia ao papel ou función que desempeña unha persoa nun grupo ou situación.

Exemplo:

No noso grupo de traballo de ciencias, eu teño o rol de secretaria.

## Rúbrica

Definición:

Unha rúbrica é unha táboa ou cadrado que serve para saber como se vai avaliar un traballo ou unha tarefa.

Exemplo:

A mestra ensinounos a rúbrica para saber que cousas tiñamos que facer ben no traballo sobre o xornal.

## Unificar

Definición:

Xuntar ou unir varias cousas ou partes para facer que todo sexa unha soa, formando un conxunto.

Exemplo:

Todo o alumnado de 6º unificou as súas ideas para crear a imaxe da mascota da biblioteca da escola.

## Veraz

Definición:

Que é conforme á verdade, de xeito obxectivo; correspondendo á realidade con exactitude.

Exemplo:

Xoán explicou de maneira veraz o que aconteceu na aula, sen ocultar nada e contando todo tal como sucedeu.

## Xustificar

Definición:

Explicar ou dar razóns para demostrar que algo é correcto.

Exemplo:

Cando cheguei tarde á clase de matemáticas, miña nai tivo que xustificar a demora explicando a miña asistencia a unha consulta médica.

# Conectando

Á hora de escribir un xornal, existen diferentes formas de facelo segundo o que se queira contar. Non é o mesmo escribir unha noticia sobre un novo programa de radio que explicar a opinión sobre un tema determinado. É importante, por tanto, saber que cando se fai un xornal, se empregan diferentes textos e xéneros discursivos, en función do que se queira contar ou transmitir.

Ao longo deste apartado aprenderás sobre as diferentes tipoloxías textuais e xéneros discursivos. Fíxate ben en todo e presta atención ás estruturas e diferentes clasificacións. De igual xeito, tamén verás aspectos relacionados coas redes sociais tan presentes no día a día.

Verás como todo o aprendido é súper interesante para abordar o reto final con éxito! Ánimo e a por todas!

## Lectura facilitada

Cando escribimos un xornal usamos diferentes tipos de textos.

Podemos escribir sobre unha noticia ou dar a nosa opinión.

Neste tema aprenderás os tipos de textos e formas de escribir.

Tamén sobre as redes sociais.

Todo o que vas aprender será útil para conseguir o reto final.

Ánimo!

## Audio

audio/mpeg

# Artellando os pasos a seguir

Para conseguir acadar con éxito o reto final proposto é fundamental tomar conciencia do que se debe saber e do que se ten que facer. É dicir, de cales van ser os coñecementos a adquirir e os pasos a seguir.

Os pasos a seguir e as estratexias a aplicar para acadar cada un deles non serán poucos, pero pódense resumir nos seguintes máis importantes:

1. Coñece os distintos tipos de xéneros discursivos e clasifícaos.
2. Aprende sobre as tipoloxías textuais, poñendo especial énfase nas súas características.
3. Escribe mellor e intentando non cometer erros nin faltas de ortografía. Ten en conta tamén a coherencia, a cohesión e a adecuación.
4. Revisa as túas producións escritas e as dos teus compañeiros e compañeiras co obxectivo de melloralas.

## Lectura facilitada

Para conseguir o reto final hai que:

1. Coñecer os diferentes tipos de xéneros.
2. Aprender as características dos textos.
3. Escribir mellor.
4. Ter ideas claras e organizadas.
5. Revisar o que escribimos.

## Audio

audio/mpeg

## A confianza é a chave

O traballo que che espera non é pouco, pero non te preocupes!

Ao longo desta fase 3 irás aprendendo pouco a pouco todo o necesario para converterte nun/ha auténtico/a xornalista!

O máis importante é que confíes non só nas túas capacidades, senón nas dos teus compañeiros e compañeiras!

Apóiate neles e nelas e busca a súa axuda sempre que o precises e, por suposto, propón a túa.

Seguro que conseguirás acadar o reto con éxito!

Páxina 10 de 49

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)